Judeu masa bosê nɨmɨ Páscoa wa'aátoho ni'kâ nɨmɨ dɨ'sawɨ́.
Jesu kɨ̃ɨ̂ a'ti ɨmɨ́kohopɨ niî'kɨ maatá kɨ̃ɨ̂ pakɨ tirópɨ wa'aátehere masî tohawĩ.
Kɨ̃ɨ̂,
kɨ̃ɨ yarã́ a'ti nukúkãkãharãre ma'í nu'kukã'wĩ.
Kɨ̃ɨ̂ wẽrisé me'ra kɨ̃ɨ̂ ɨpɨ́tɨ ma'isére ĩ'yowĩ́.
Juda Iscariote Simão makɨre wãtî a'tîro wãkusé o'ôkɨ niîwĩ.
Jesuré ĩ'yâ tu'tirãpɨre o'ô dutikɨ niîwĩ.
Jesu pe'e pũrikã kɨ̃ɨ̂ Õ'âkɨ̃hɨ tiropɨ a'tîwɨ niisére masîwĩ.
Tohô niikã́ toopɨ́ kɨ̃ɨ̂ dahâ tohaatehere,
kɨ̃ɨ̂ pakɨ́ kɨ̃ɨ̂re wiôgɨ sõroátehe kẽ'rare masîwĩ.
A'tîro weégɨ,
ɨ̃sâ ba'â duhiri kura Jesu wã'kâ nɨ'ka,
kɨ̃ɨ̂ su'tí bu'îkãhasere tuu weé kũuwĩ.
Be'ró marî ehêri tuu wɨaropɨ tuu koéri kaserore dɨ'té õ'owĩ.
Tu'â eha nɨ'ko,
akoré bapapɨ́ piô sãawĩ.
Teé me'ra ɨ̃sa yeé dɨ'pôkãrire koé nɨ'kawĩ.
Be'ró tii kaséro me'ra tuu koéwĩ.
Kɨ̃ɨ̂ Simão Pedro yee dɨ'pôkãrire koé nɨ'kari kura Pedro kɨ̃ɨ̂re niîwĩ:
—Wiôgɨ,
yeé dɨ'pôkãrire koegɨ́sari?
Jesu kɨ̃ɨ̂re niîwĩ:
—Ni'kâroakã yɨ'ɨ̂ weesére mɨ'ɨ̂ tɨ'o masítisa'.
Be'ropɨ́ masîgɨsa'.
Pedro kɨ̃ɨ̂re niîwĩ:
—Yeé dɨ'pôkãrire mɨ'ɨ̂ neê koesomé.
Jesu kɨ̃ɨ̂re niîwĩ:
—Yɨ'ɨ̂ koetíkã,
mɨ'ɨ̂ yɨ'ɨ̂ me'rakɨ̃hɨ niîsome.
Simão Pedro kɨ̃ɨ̂re niîwĩ:
—Too pũríkãre yeé dɨ'pôkãrire koégɨ,
yeé amûkãri,
yaá dɨpôa kẽ'rare koeyá.
Jesu pe'e kɨ̃ɨ̂re niîwĩ:
—Marî u'áka be'ro opâturi u'a apóya marísa'.
Sihâka be'ro dɨ'pôkãri di'akɨ̃re koé no'osa'.
Mɨsâ ũ'îri marirã́ weeró noho niî'.
Tohô niîmikã,
ni'kɨ́ mɨsâ wa'teropɨre yã'agɨ́ ũ'îritigɨ weeró noho niîmi,
niîwĩ Jesu.
Jesu kɨ̃ɨ̂re ĩ'yâ tu'tirãpɨre o'oákɨhɨre masî tohawĩ.
Tohô weégɨ tohô niîwĩ.
Ɨ̃sa yeé dɨ'pôkãrire koéka be'ro kɨ̃ɨ̂ bu'îkãharo su'tîrore sãyâ,
ehâ nuhawĩ taha.
Ɨ̃sâre niîwĩ:
—Mɨsâ yɨ'ɨ̂ weesére tɨ'o masíti?
Mɨsâ yɨ'ɨ̂re “Wiôgɨ,
Ɨ̃sâre bu'egɨ́” niî pisû'.
Tohôta niî' mɨsâ niîro nohota.
Yɨ'ɨ̂ mɨsâ wiôgɨ,
mɨsâre bu'egɨ́ niîmigɨ,
mɨsa yeé dɨ'pôkãrire koeápɨ.
Tohô weérã mɨsá kẽ'ra meharóta weeyá.
Mɨsâre yɨ'ɨ̂ weé'kere ĩ'yâ kũu,
wee sirú tuuato niîgɨ a'teré weé ĩ'yoapɨ.
A'mêri ãyuró weeyá.
Mɨsâre diakɨ̃hɨ́ werêgɨti.
Neê ni'kɨ́ da'rá ko'tegɨ “Yɨ'ɨ̂ wiôgɨ yɨ'rɨóro niî'”,
niî masitisami.
Ni'kɨ́ o'ôo' no'o'kɨ kẽ'ra kɨ̃ɨ̂re o'ôo'kɨ yɨ'rɨóro niîtisami.
Mɨsâ yɨ'ɨ̂ dɨ'pôkãri koesére masîrã,
a'té yɨ'ɨ̂ weé'kere weérã,
e'katírãsa'.